Diari Oficial de la Generalitat Valenciana


Sumari del DOGV 3461, del 25-03-1999 (1999/2298)

ORDRE de 3 de març de 1999, de la Conselleria de Cultura, Educació i Ciència, per la qual es convoca concurs públic per a la concessió d'ajudes a les institucions responsables del patrimoni moble de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3461

Data del DOGV
:   25-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2298


Data del document
:   03-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * propietat mobiliària
    * protecció del patrimoni
    * suport econòmic

ORDRE de 3 de març de 1999, de la Conselleria de Cultura, Educació i Ciència, per la qual es convoca concurs públic per a la concessió d'ajudes a les institucions responsables del patrimoni moble de la Comunitat Valenciana. [1999/S2298]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1 de l'article 149 de la Constitució Espanyola.
  
Les dites funcions van ser assignades a la Conselleria de Cultura, Educació i Ciència pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries.
  
D'acord amb allò que establix l'article 91 de la Llei 4/1998, de 11 de juny, de la Generalitat Valenciana, del Patrimoni Cultural Valencià, a la Generalitat Valenciana li correspon difondre, promoure i conservar el patrimoni artístic moble, per això es convoquen ajudes destinades a fomentar estos objectius, centrades en la concessió d'ajudes a les institucions responsables del patrimoni moble de la Comunitat Valenciana.
  
Per això, i fent ús de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes a les institucions responsables del patrimoni moble de la Comunitat Valenciana, i s'aproven les bases per les quals es regix la convocatòria, incloses com a annex en l'ordre.
  
Segon
  
L'import total de les ajudes és de 22 milions de pessetes, que anirà a càrrec de la partida pressupostària 63.86.757.89, línia 707/000/99, del pressupost vigent de la Generalitat Valenciana.
  
Disposicions finals
  
Primera
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Segona
  
Contra el present acte, que posa fi a la via administrativa, l'interessat podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la notificació (o publicació, si és el cas).
  
Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tercera
  
Es delega en la directora general de Patrimoni Artístic la facultat de concedir les ajudes i se l'autoritza a dictar les resolucions necessàries per al desplegament i l'execució de la present ordre.
  
València, 3 de març de 1999
  
El conseller de Cultura, Educació i Ciència
  
MANUEL TARANCÓN I FANDOS
  
Annex
  
Bases per a la concessió d'ajudes a institucions responsables
  
del patrimoni moble de la Comunitat Valenciana
  
Primera. Objecte
  
L'objecte de les ajudes és:
  
1. Dotar les institucions beneficiàries d'un equip informàtic suficient per a executar el programa d'inventari del patrimoni moble de la Direcció General de Patrimoni Artístic, amb capacitat per a emmagatzemar tant dades textuals com gràfiques, amb infraestructura de comunicacions i amb capacitats d'impressió, que a més puga ser utilitzat per a altres activitats pròpies dels museus: gabinet didàctic, oficina, etc.
  
2. Facilitar a les institucions beneficiàries l'adquisició de dispositius perifèrics que completen l'equip informàtic ja existent perquè aconseguisca els nivells necessaris per a executar el programa d'inventari del patrimoni moble de la Direcció General de Patrimoni Artístic.
  
3. Col·laborar amb les institucions beneficiàries en l'adquisició de qualsevol infraestructura mobiliària indispensable per a satisfer les necessitats d'emmagatzematge, catalogació, classificació i difusió de peces o objectes conservats als museus.
  
4. Col·laborar amb les institucions beneficiàries en l'adquisició de sistemes de seguretat, actius i passius, per a protegir els fons conservats als museus i col·leccions museogràfiques permanents d'arqueologia, ciències naturals, etnologia, història i paleontologia reconeguts i les seues instal·lacions.
  
5. Col·laborar amb les institucions beneficiàries en l'adquisició de material inventariable i no fungible per a l'estudi i restauració de les peces depositades als museus i col·leccions museogràfiques permanents d'arqueologia, ciències naturals, etnologia, història i paleontologia reconeguts.
  
Segona. Institucions beneficiàries
  
Podran ser beneficiaris de les ajudes els ajuntaments, les corporacions locals, les institucions no lucratives titulars de museus i col·leccions museogràfiques permanents d'arqueologia, ciències naturals, etnologia, història i paleontologia reconeguts de la Comunitat Valenciana, d'acord amb l'Ordre de 6 de febrer de 1991 (DOGV 1.491 de 28.02.1991).
  
Tercera. Dotació de les ajudes
  
Es concediran subvencions per un import màxim d'1.500.000 pessetes cada una.
  
Quarta. Criteris de concessió de les ajudes
  
Per a la concessió de les ajudes es tindran en compte els següents criteris de prioritat:
  
1. Quant al tipus de subvenció sol·licitada
  
a) Instal·lar o millorar els equips actius i passius d'alarma, d'il·luminació, de conservació i de divulgació de les col·leccions.
  
b) Instal·lar, millorar o instal·lar els equips tècnics per al laboratori i altres àrees d'estudi, restauració i conservació de les col·leccions.
  
c) Instal·lar o millorar els equips informàtics necessaris per als inventaris i la gestió de les col·leccions.
  
2.Quant als destinataris de la subvenció
  
a) Museus i col·leccions museogràfiques permanents que no disposen de sistemes de seguretat, o els tinguen antiquats.
  
b) Museus que no disposen d'equips informàtics.
  
c) Museus que no disposen d'equips tècnics per als laboratoris i altres àrees d'investigació, conservació i divulgació de les col·leccions
  
d) Col·leccions museogràfiques que no disposen d'equips informàtics o d'equips tècnics per als laboratoris i altres àrees d'investigació, conservació i divulgació de les col·leccions.
  
Quinta. Sol·licituds
  
1. Les subvencions podran ser sol·licitades per a museus o col·leccions museogràfiques permanents d'arqueologia, ciències naturals, etnologia, història i paleontologia reconeguts per la normativa de la Conselleria de Cultura, Educació i Ciència (Ordre de 6 de febrer de 1991).
  
2. Les sol·licituds s'hauran de presentar en el termini de 20 dies hàbils a partir del dia de la publicació de la present convocatòria en el Diari Oficial de la Generalitat Valenciana. Si el termini acaba en dissabte s'entendrà prorrogat fins al primer dia hàbil següent.
  
3. Les sol·licituds, adreçades a la Conselleria de Cultura, Educació i Ciència - Direcció General de Patrimoni Artístic, es podran presentar al Registre General d'esta Conselleria, a les direccions territorials de Cultura i Educació de València, Castelló i Alacant, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú, i hauran d'incloure:
  
a) Instància, subscrita per una persona facultada per a l'acte, per mitjà de l'acord de l'òrgan competent de l'entitat titular del museu o col·lecció museogràfica, on figuraran les dades següents: denominació del museu o col·lecció museogràfica, denominació del titular del museu o col·lecció museogràfica (inclòs NIF o CIF), adreça, telèfon, fax; destinació de la subvenció (suficientment explícita), i relació de la documentació que adjunta.
  
b) Memòria de la compra a realitzar, que inclourà una descripció detallada i el pressupost descriptiu o factura proforma.
  
c) En el cas de museus o col·leccions museogràfiques permanents d'arqueologia, ciències naturals, etnologia, història i paleontologia reconeguts que s'acullen a la modalitat de subvenció especificada en els apartats 1 i 2 de la base primera, s'adjuntarà document del titular del museu on es comprometa a destinar l'equip adquirit amb fons de la subvenció a l'inventari del museu com a tasca prioritària, i que este equip es quedarà en les instal·lacions del museu i al seu servei.
  
d) Les subvencions que s'hagen sol·licitat o hagen concedit altres administracions o ens públics o privats.
  
4. Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene estos defectes, amb l'advertència que, si no ho fa, no es donarà curs a la sol·licitud incompleta i s'arxivarà l'expedient sense més tràmits.
  
Sexta. Resolució de la convocatòria
  
1. Per a la valoració i selecció de les sol·licituds presentades es constituirà una comissió qualificadora integrada per:
  
- la directora general de Patrimoni Artístic, com a presidenta,
  
- el cap del Servei de Patrimoni Arqueològic, Etnològic i Històric,
  
- tres tècnics de la Direcció General de Patrimoni Artístic, designats per la directora general, un dels quals farà de secretari.
  
La comissió qualificadora elevarà proposta a la directora general de Patrimoni Artístic, que resoldrà per delegació del conseller de Cultura, Educació i Ciència. La resolució serà publicada en el Diari Oficial de la Generalitat Valenciana.
  
2. La comissió qualificadora podrà sol·licitar informe de la unitat tècnica competent sobre la idoneïtat del material que el sol·licitant pretén adquirir.
  
3. La no resolució en el termini previst per a resoldre, que serà de tres mesos, produirà efectes jurídics desestimatoris.
  
Sèptima. Especificacions tècniques dels equips informàtics
  
Els equips informàtics hauran de tindre l'informe favorable de la Direcció General de Patrimoni Artístic.
  
Els sol·licitants podran obtindre una còpia de les característiques tècniques en les dependències de la Direcció General de Patrimoni Artístic .
  
Octava. Obligacions dels beneficiaris
  
Els beneficiaris de les ajudes s'obliguen a complir les normes especificades en la present convocatòria, i també a:
  
a) Presentar, en un termini comprés entre la data de notificació de la concessió de la subvenció i el dia 30 de setembre de 1999 (ambdós inclosos), la documentació següent:
  
- Document comptable de reconeixement de l'obligació o còpia degudament legalitzada, quan els museus i les col·leccions museogràfiques permanents siguen de titularitat pública, i factura per als altres beneficiaris, que justifique les despeses realitzades per a dur a terme l'activitat per un import igual o superior al de la quantia de l'ajuda concedida.
  
- Certificat de trobar-se al corrent en les obligacions tributàries i davant de la Seguretat Social, en els termes que establix l'Ordre de 30 de maig de 1996, de la Conselleria d'Economia i Hisenda (DOGV núm. 2.775). Queden exonerades d'esta obligació les corporacions locals. En el cas d'institucions privades o patronats dependents d'ens públics, s'ha d'aportar còpia legitimada del document fundacional o constitutiu.
  
b) Sotmetre's a les actuacions de control financer que corresponen a la Intervenció General, en relació amb les ajudes concedides.
  
c) Comunicar l'obtenció de subvencions o ajudes per a la mateixa finalitat procedents de qualsevol administració o ens públic.
  
d) Utilitzar com a sistema mecanitzat d'inventari el programa subministrat per la Direcció General de Patrimoni Artístic.
  
e) Fer el manteniment dels equips subvencionats.
  
f) Permetre que el material informàtic adquirit amb fons procedents de la present convocatòria de subvencions puga ser utilitzat per qualsevol altre museu de la zona que determine la Direcció General de Patrimoni Artístic, sempre que no hi haja conflicte amb el funcionament del museu i s'utilitze en el lloc propi de la instal·lació i amb idèntics fins.
  
g) Realitzar les actualitzacions especificades per la Direcció General de Patrimoni Artístic.
  
h) Compartir les dades referents a l'inventari del museu amb la resta dels museus acollits al pla de mecanització de museus de la Comunitat Valenciana, i amb la Direcció General de Patrimoni Artístic, respectant les normes que s'establisquen sobre seguretat de les informacions emmagatzemades, tant de caràcter tècnic com científic.
  
i) Enviar còpia de les dades referents a l'inventari del museu a la Direcció General de Patrimoni Artístic. L'enviament de les dades citades es farà de manera periòdica, en format magnètic i utilitzant les ferramentes adequades existents en el programa informàtic de la Direcció General de Patrimoni Artístic.
  
j) Facilitar que el personal del museu que haja d'accedir regularment al sistema informàtic de mecanització d'inventaris reba el curs de formació de la Direcció General de Patrimoni Artístic sobre maneig de l'esmentat sistema informàtic.
  
Novena. Forma de pagament
  
El pagament de l'ajuda concedida es farà efectiu després de la presentació per part del beneficiari de la documentació a què es referix la base octava, apartat a. La subvenció sols es farà efectiva si es justifica l'execució prèvia de l'activitat així com la despesa per part del beneficiari.
  
Deu. Inspecció i suport tècnic
  
La Direcció General de Patrimoni Artístic podrà inspeccionar en qualsevol moment la instal·lació del sistema, i prestarà suport tècnic per a la seua posada en marxa i funcionament a les institucions que s'acullen a la present convocatòria.
  
Onze. Publicacions
  
1. La institució beneficiària es compromet a citar que ha obtingut una ajuda concedida per la Conselleria de Cultura, Educació i Ciència en qualsevol publicació resultant de l'activitat per a la qual es va concedir l'ajuda.
  
2. La Conselleria de Cultura, Educació i Ciència es reserva el dret de fer una publicació unitària de totes les dades que es recullen.
  
Dotze. Altres disposicions
  
1. La Conselleria de Cultura, Educació i Ciència es reserva la possibilitat de revocar la subvenció, donant audiència a l'interessat, en cas d'incompliment d'alguna de les obligacions imposades a les institucions beneficiàries.
  
2. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats podrà donar lloc a modificar la resolució de concessió.
  
3. Serà procedent el reintegrament de les quantitats percebudes i l'exigència dels interessos de demora en els casos previstos en l'article 47.9 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
Sol·licitud de subvenció per a institucions responsables del patrimoni moble de la Comunitat Valenciana
  
Dades del sol·licitant
  
Museu o col·lecció museogràfica permanent
  
Titular del museu
  
Adreça
  
Població Codi postal Telèfon
  
NIF de la institució
  
Destinació de la subvenció
  
Equips d'alarma, il·luminació, conservació i divulgació de les col·leccions
  
Equips informàtics
  
Equips de laboratori
  
Documentació a adjuntar
  
Memòria de l'activitat a realitzar
  
Previsió de costos econòmics
  
Sol·licite, segons la normativa vigent, la subvenció que corresponga, que s'haurà de transferir al compte \_\_\_\_\_\_\_\_\_\_\_\_\_\_\_\_\_\_\_ del Banc / Caixa \_\_\_\_\_\_\_\_\_\_\_\_, a nom de \_\_\_\_\_\_\_\_\_\_\_\_\_\_\_, (codi entitat financera)\_\_\_\_\_\_\_\_\_\_\_\_\_, (codi de la sucursal) \_\_\_\_\_\_\_\_, (codi compte client)\_\_\_\_\_\_\_\_\_\_\_\_\_\_\_\_\_\_.
  
\_\_\_\_\_\_\_\_\_\_\_\_, \_\_\_\_ d\_\_\_\_\_\_\_\_\_\_\_\_\_\_ de 1998
  
(firma)
  
CONSELLERIA DE CULTURA, EDUCACIÓ I CIÈNCIA
  
DIRECCIÓ GENERAL DE PATRIMONI ARTÍSTIC